Document ID: 32009D0093

KOMISJONI OTSUS,
12. detsember 2008,
millega võetakse vastavalt nõukogu direktiivile 92/43/EMÜ vastu kontinentaalses biogeograafilises piirkonnas asuvate ühenduse tähtsusega alade teine ajakohastatud loetelu
(teatavaks tehtud numbri K(2008) 8039 all)
(2009/93/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta, (1) eriti selle artikli 4 lõike 2 kolmandat lõiku,
ning arvestades järgmist:
(1)
Direktiivi 92/43/EMÜ artikli 1 punkti c alapunktis iii osutatud kontinentaalne biogeograafiline piirkond hõlmab Luksemburgi territooriumi, osa Austria, Belgia, Bulgaaria, Tšehhi Vabariigi, Taani, Prantsusmaa, Saksamaa, Itaalia, Poola, Rumeenia, Sloveenia ja Rootsi territooriumist, nagu on märgitud kõnealuse direktiivi artikli 20 kohaselt asutatud komitee (edaspidi „elupaikade komitee”) 25. aprillil 2005 heaks kiidetud biogeograafilises kaardis.
(2)
1995. aastal algatatud protsessi raames on vaja arendada Natura 2000 võrgustikku, millel on Euroopa Ühenduse bioloogilise mitmekesisuse kaitsmisel oluline osa.
(3)
Kontinentaalses biogeograafilises piirkonnas asuvate ühenduse tähtsusega alade vastavalt esialgne loetelu ja esimene ajakohastatud loetelu direktiivi 92/43/EMÜ tähenduses võeti vastu vastavalt komisjoni otsustega 2004/798/EÜ (2) ja 2008/25/EÜ (3). Direktiivi 92/43/EMÜ artikli 4 lõike 4 ja artikli 6 lõike 1 kohaselt määravad asjaomased liikmesriigid kontinentaalses biogeograafilises piirkonnas asuvate ühenduse tähtsusega alade loetellu kuuluvad alad erikaitsealadeks võimalikult kiiresti ja mitte hiljem kui kuue aasta jooksul, kehtestades kaitseprioriteedid ja vajalikud kaitsemeetmed.
(4)
Seoses Natura 2000 võrgustiku dünaamilise kohandamisega vaadatakse ühenduse tähtsusega alade loetelu läbi. Seepärast on vajalik kontinentaalses biogeograafilises piirkonnas asuvate ühenduse tähtsusega alade loetelu teine ajakohastamine.
(5)
Ühest küljest on kontinentaalses biogeograafilises piirkonnas asuvate ühenduse tähtsusega alade loetelu teine ajakohastamine vajalik selleks, et lisada sinna täiendavad alad, mida liikmesriigid on alates 2006. aastast pakkunud kontinentaalses biogeograafilises piirkonnas asuvateks ühenduse tähtsusega aladeks direktiivi 92/43/EMÜ artikli 1 tähenduses. Direktiivi 92/43/EMÜ artikli 4 lõikes 4 ja artikli 6 lõikes 1 sätestatud kohustusi kohaldatakse võimalikult kiiresti, aga mitte hiljem kui kuus aastat pärast kontinentaalses biogeograafilises piirkonnas asuvate ühenduse tähtsusega alade teise ajakohastatud loetelu vastuvõtmist.
(6)
Teisest küljest on kontinentaalses biogeograafilises piirkonnas asuvate ühenduse tähtsusega alade loetelu teine ajakohastamine vajalik selleks, et võtta arvesse ühenduse esialgse loetelu ja esimese ajakohastatud loetelu vastuvõtmise järgseid muudatusi teabes, mis liikmesriigid on nende alade kohta esitanud. Seetõttu võib kontinentaalses biogeograafilises piirkonnas asuvate ühenduse tähtsusega alade teist ajakohastatud loetelu käsitleda kui kontinentaalses biogeograafilises piirkonnas asuvate ühenduse tähtsusega alade loetelu konsolideeritud versiooni. Siiski tuleb rõhutada, et direktiivi 92/43/EMÜ artikli 4 lõikes 4 ja artikli 6 lõikes 1 sätestatud kohustusi peab kohaldama võimalikult kiiresti, aga mitte hiljem kui kuus aastat pärast kontinentaalses biogeograafilises piirkonnas asuvate ühenduse tähtsusega alade esimese ajakohastatud loetelu vastuvõtmist, olenevalt sellest, millisesse loetelusse lisati ühenduse tähtsusega ala esimest korda.
(7)
Austria, Belgia, Bulgaaria, Tšehhi Vabariik, Taani, Prantsusmaa, Saksamaa, Itaalia, Luksemburg, Poola, Rumeenia, Sloveenia ja Rootsi edastasid komisjonile ettepanekud kontinentaalses biogeograafilises piirkonnas asuvate ühenduse tähtsusega alade loetelude kohta direktiivi 92/43/EMÜ artikli 1 tähenduses ajavahemikus novembrist 2003 kuni jaanuarini 2008 vastavalt kõnealuse direktiivi artikli 4 lõikele 1.
(8)
Väljapakutud alade loeteludele oli lisatud teave iga ala kohta, mis oli vormistatud kooskõlas komisjoni 18. detsembri 1996. aasta otsusega 97/266/EÜ Natura 2000 kandidaatalade andmevormi kohta (4).
(9)
See teave sisaldab asjaomaste liikmesriikide esitatud ala uusimat ja täpseimat kaarti, ala nime, asukohta ja suurust ning direktiivi 92/43/EMÜ III lisas sätestatud kriteeriumide kohaldamisest tulenevaid andmeid.
(10)
Komisjon on kokkuleppel iga asjaomase liikmesriigiga koostanud esialgse loetelu, milles on nimetatud ka alad, kus asuvad esmatähtsad looduslikud elupaigatüübid või esmatähtsad liigid; selle põhjal tuleks vastu võtta kontinentaalses biogeograafilises piirkonnas asuvate ühenduse tähtsusega alade teine ajakohastatud loetelu.
(11)
Direktiivi 92/43/EMÜ artikli 11 kohase järelevalve tulemusena täienevad pidevalt teadmised looduslike elupaigatüüpide ja liikide olemasolu ning leviku kohta. Seepärast on alade hindamine ja valik ühenduse tasandil tehtud parima kättesaadava teabe põhjal.
(12)
Teatavad liikmesriigid ei ole aga konkreetsete elupaigatüüpide ja liikide osas esitanud piisavalt alasid, mis vastaksid direktiivi 92/43/EMÜ nõuetele. Seepärast ei saa järeldada, et nende elupaigatüüpide ja liikide puhul oleks võrgustik valmis. Kuigi teabe laekumisel ning liikmesriikidega kokkuleppele jõudmisel on tekkinud viivitus, tuleb vastu võtta alade teine ajakohastatud loetelu, mis tuleb läbi vaadata vastavalt direktiivi 92/43/EMÜ artiklile 4.
(13)
Kuna teadmised teatavate direktiivi 92/43/EMÜ I lisas esitatud looduslike elupaigatüüpide ja II lisas esitatud liikide olemasolu ja paiknemise kohta on endiselt puudulikud, ei saa järeldada, kas võrgustik on täielik või mitte. Seepärast tuleks loetelu läbi vaadata vastavalt direktiivi 92/43/EMÜ artiklile 4.
(14)
Otsus 2008/25/EÜ tuleks selguse ja läbipaistvuse huvides asendada uue otsusega.
(15)
Käesoleva otsusega ette nähtud meetmed on kooskõlas elupaikade komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse lisas on esitatud direktiivi 92/43/EMÜ artikli 4 lõike 2 kolmanda lõiguga ette nähtud teine ajakohastatud loetelu kontinentaalses biogeograafilises piirkonnas asuvatest ühenduse tähtsusega aladest.
Artikkel 2
Otsus 2008/25/EÜ tunnistatakse kehtetuks.
Artikkel 3
Käesolev otsus on adresseeritud liikmesriikidele.
Brüssel, 12. detsember 2008

Labels: 12
18
20